Et bilde som inneholder gress, utendørs, himmel, parkert

Automatisk generert beskrivelse

Årsplan

Byggeklossen barnehage

2022-2023



Innholdsfortegnelse

[INNLEDNING 3](#_Toc121143204)

[BARNEHAGENS VERDIGRUNNLAG/BARNS BESTE 4](#_Toc121143205)

[RELASJONSKOMPETANSE 4](#_Toc121143206)

[PSYKOSOSIALT BARNEHAGEMILJØ 5](#_Toc121143207)

[OMSORG 5](#_Toc121143208)

[LEK 5](#_Toc121143209)

[DANNING 6](#_Toc121143210)

[LÆRING 6](#_Toc121143211)

[SPRÅK/SPRÅKUTVIKLING 6](#_Toc121143212)

[SPRÅKLIG og KULTURELT MANGFOLD 7](#_Toc121143213)

[TEMA GJENNOM ÅRET OG FAGOMRÅDENE I RAMMEPLANEN 7](#_Toc121143214)

[BÆREKRAFTIG UTVIKLING 8](#_Toc121143215)

[Æ E MÆ – for trygge og robuste barn! 8](#_Toc121143216)

[ÅRETS GANG I BYGGEKLOSSEN 9](#_Toc121143217)

# INNLEDNING

KJÆRE FORELDRE OG FORESATTE,

nå er vi godt i gang med barnehageåret i **BYGGEKLOSSEN BARNEHAGE**!

August, september og det meste av oktober har nesten i sin helhet blitt brukt til å bli kjent med nye barn og foreldre. For noen av barna har disse dagene vært første møte med barnehagen. Andre barn har byttet barnehage/base/sone ved nytt barnehageår, og har kanskje også fått noen nye ansatte å bli kjent med.

Byggeklossen barnehage baserer sin virksomhet på Lov om barnehager og Rammeplan for barnehagens innhold og oppgaver. Rammeplanen gir retningslinjer for barnehagens verdigrunnlag, innhold og oppgaver og gir de ansatte en forpliktende ramme for planlegging, gjennomføring og vurdering av barnehagens virksomhet. Rammeplanen presiserer at barnehagen skal bygge på et helhetlig læringssyn, der omsorg, lek, læring og danning er sentrale deler. Her kan dere gjøre dere kjent med Rammeplanen:

<https://www.udir.no/laring-og-trivsel/rammeplan-for-barnehagen/>

Årsplanen vår er tredelt:

* Del 1 av årsplanen inneholder barnehagens verdigrunnlag og en beskrivelse av hva personalet må vektlegge for at barna i vår barnehage skal oppleve den gode barndommen.

Årsplanen inneholder også informasjon om satsningsområder og årets gang, årstidene,

høytider og barnehagens tradisjoner.

* Del 2 er basenes månedsplaner. Her vil dere finne aktuell informasjon om blant annet aktiviteter som skal foregå på deres barns base. Der kommer de overordnede målene og satsningsområdene fra årsplanen tydelig til uttrykk, og disse er forpliktende for personalets arbeid. Det skal være enkelt for dere foreldre å finne igjen målsettinger og metoder fra årsplanen uke for uke. I tillegg tar månedsplanene for seg det barna til enhver tid er opptatt av og innspill/ønsker fra foreldrene.Evaluering av/refleksjon over ukene som er gått er en naturlig del av denne planen, og foreldrenes tilbakemeldinger er også viktige i denne sammenhengen!
* Del 3 er praktisk informasjon som sendes ut til alle nye barn/foreldre.

Denne årsplanen ble fastsatt av enhetens Samarbeidsutvalg på møte 10.11.2022.

Leder av barnehagens Samarbeidsutvalg 2022-23: Henriette Bendixen. Telefon 958 22 464.

Kontaktinformasjon til SU-leder og de øvrige foreldrerepresentantene henger på tavla på hver base.

Barnehagens årsplan gjelder fra 1.oktober 2022–30.september 2023.

Vi ønsker at dere foreldre/foresatte er aktive i forhold til barnehagens planer. Still gjerne spørsmål dersom dere lurer på noe og ønsker dere å delta på noen av aktivitetene våre er dere svært velkomne!



Hilsen personalet i Byggeklossen barnehage

v/

Ellen Beate Vik, enhetsleder

Marianne Cecilie Karlsen, avdelingsleder/stedfortreder

# BARNEHAGENS VERDIGRUNNLAG/BARNS BESTE

Barnehagen skal anerkjenne og ivareta barndommens egenverdi. Å bidra til at alle barn som går i barnehage får en god barndom preget av trivsel, vennskap og lek, er fundamentalt. Barnehagen er også en forberedelse til aktiv deltakelse i samfunnet og bidrar til å legge grunnlaget for et godt liv (RP 2017).

Rammeplanen er tydelig på betydningen og ansvaret de ansatte i barnehagen har. Rammeplanen stiller krav: der hvor det tidligere sto *bør*, står det nå et klart *må* eller *skal.* Det innebærer at ingen av de ansatte i barnehagen uten videre kan velge bort noe av det som står i Rammeplanen eller årsplanen.

Hver enkelt av oss som arbeider i Byggeklossen barnehage har ansvar for å bidra til at alle barn hos oss opplever «den gode barndommen», med andre ord: barnas trivsel er de voksnes ansvar!

God kvalitet på barnehagetilbudet fordrer at personalet kontinuerlig følger med på utviklingen som skjer, at vi følger egen praksis med et kritisk blikk, at vi deltar både i nasjonale og kommunevise satsninger innen fagfeltet og at vi jobber kontinuerlig med barnehagebasert kompetanseutvikling. Det innebærer at samtlige ansatte deltar aktivt i dette arbeidet, både gjennom intern opplæring og fagsamlinger i barnehagen, og at vi bruker base-/sonemøter, personalmøter og planleggingsdager til refleksjoner og drøftinger og veileder hverandre slik at vi stadig kan bli bedre.

Rammeplanen fastslår i kapittelet Barn og barndom at alle handlinger og avgjørelser som berører barnet skal ha *barnets beste* som grunnleggende hensyn. Dette skal de ansatte i barnehagen ha fremst i sin bevissthet i alle sammenhenger.

# RELASJONSKOMPETANSE

Statsforvalteren i Troms og Finnmark har tildelt kommunale barnehager i Harstad og øvrige kommuner i Sør-Troms, kompetansemidler til å gjennomføre utviklingsarbeidet *Ansattes relasjonskompetanse for en inkluderende* *barnehage.* Dette arbeidet går over tre år (oppstart høsten 2020) og i løpet av tre år skal alle barnehageansatte i Sør-Troms ha fått veiledning av UiT. Vinteren 2020-2021 fikk blant annet ansatte i Byggeklossen veiledning, dvs. alle pedagogiske ledere i barnehagen deltok i veiledningsgrupper med UiT og deretter ble det arbeidet videre med relasjonskompetanse på møter og fagsamlinger i barnehagen.

Dette utviklingsarbeidet passer godt sammen med ikrafttredelsen av nytt kapittel 8 i barnehageloven; Psykososialt barnehagemiljø. Kapittelets tre ulike paragrafer har som overskrift:

* § 41 Nulltoleranse og forebyggende arbeid
* § 42 Plikt til å sikre at barnehagebarna har et trygt og godt psykososialt barnehagemiljø (aktivitetsplikt)
* § 43 Skjerpet aktivitetsplikt dersom en som arbeider i barnehagen, krenker et barn

Vi arbeider fortsatt med forståelsen av kapittelet parallelt med, og som en del av, utviklingsarbeidet Ansattes relasjonskompetanse for en inkluderende barnehage. Se ellers avsnittet om psykososialt barnehagemiljø på side 5.

Relasjonskompetanse forklares som:

* ferdigheter, evner, kunnskap og holdninger som etablerer, utvikler, vedlikeholder og reparerer relasjoner mellom mennesker.
* ansattes evne til fullt og helt å sette seg inn i barns perspektiv, kunne fange opp og forstå barnets opplevelser i ulike situasjoner og å kunne møte barna ut fra deres følelsesmessige behov.

# PSYKOSOSIALT BARNEHAGEMILJØ

Sosial kompetanse er en forutsetning for å kunne fungere godt sammen med andre, og omfatter ferdigheter, kunnskaper og holdninger som utvikles gjennom sosialt samspill (RP 2017).

Barnehagen skal legge til rette for at alle barn får erfare at de er betydningsfulle for fellesskapet, og å være i positivt samspill med barn og voksne. Rammeplanen har fokus på at personalet skal ….*«samtale om normer for samhandling og invitere barna til å utforme normer for samhandling i fellesskap»* og på barnehagens ansvar for å forebygge diskriminering.

Dette betyr at personalet i Byggeklossen:

* Støtter barns initiativ til samspill og bidrar til at alle kan få leke med andre, oppleve vennskap og lære å beholde venner
* Støtter barna i å ta andres perspektiv, se en sak fra flere synsvinkler og reflektere over egne og andres følelser, opplevelser og meninger
* Støtter barna i å sette egne grenser, respektere andres grenser og finne løsninger i konfliktsituasjoner
* Til enhver tid er gode etiske rollemodeller for barna ved at vi er bevisste på hvordan vi forholder oss til hverandre og barna

Harstad kommune har utarbeidet egne retningslinjer for psykososialt barnehagemiljø, og som vi ansatte er forpliktet til å jobbe etter:

<https://www.harstad.kommune.no/retningslinjer-for-psykososialt-barnehagemiljoe.450840.no.html>

# OMSORG

Omsorg er en forutsetning for trygghet og trivsel, og for utvikling av empati og nestekjærlighet. I barnehagen skal alle barn oppleve å bli sett, forstått, respektert og få den hjelp og støtte de har behov for (RP 2017).

Dette betyr at personalet i Byggeklossen:

* Gir barn og foreldre en god og varm velkomst i barnehagen hver eneste dag
* Blir kjent med hvert enkelt barns behov, og jobber slik at hvert enkelt barn opplever trygghet
* Respekterer og anerkjenner hvert enkelt barn
* Tilpasser omsorg ut fra barnas modenhet, alder og behov

# LEK

Leken skal ha en sentral plass i barnehagen, og lekens egenverdi skal anerkjennes. Leken skal være en arena for barns utvikling og læring, og for sosial og språklig samhandling. Barnehagen skal bidra til at alle barn kan oppleve glede, humor, spenning og engasjement gjennom lek – alene og sammen med andre (RP 2017).

Dette betyr at personalet i Byggeklossen:

* Leker sammen med barna!
* Lager tid og rom for ulike typer lek
* Respekterer barns lek, og verner rundt den
* Observerer barns lek og samspill slik at man kan veilede og støtte barn som trenger økt lekekompetanse
* Introduserer nye leker og leketema
* Gir barna felles opplevelser som de kan ta med seg videre i lek
* Har kunnskap om barns lek, og barns ulike typer lek slik at man tilrettelegger for lek best mulig

For å sikre progresjon i barns lek er det avgjørende at personalet kjenner til barns ulike lekformer, interesser og hvordan leken utvikler seg. En 1-åring og en 5-åring leker på helt forskjellige måter, og det er personalets oppgave å la barnas lek blomstre og tilpasse tid, sted og rom etter dette.

# DANNING

Barnehagen skal støtte barna i å forholde seg prøvende og nysgjerrig til omverden og bidra til å legge grunnlag for modig, selvstendig og ansvarlig deltakelse i demokratiske felleskap. Barnehagen skal fremme samhold og solidaritet samtidig som individuelle uttrykk og handlinger skal verdsettes og følges opp. Gjennom samspill, dialog, lek og utforskning skal barnehagen bidra til at barna utvikler kritisk tenkning, etisk vurderingsevne og evne til å yte motstand og handlingskompetanse, slik at de kan bidra til endringer (RP 2017).

Dette betyr at personalet i Byggeklossen:

* Blir kjent med hvert enkelt barn, respekterer og anerkjenner barnets tanker, behov og ønsker
* Gir barnet troen på seg selv!
* Støtter barn i møte med ulike følelser ved å vise forståelse, respekt og setter ord på hva barn føler
* Synliggjør og løfter fram forskjeller og likheter rundt oss
* Samtaler og undrer seg sammen med barna
* Legger til rette for gode vilkår for samspill, lek og utforskning
* Jobber med tema «Æ E MÆ» ut fra barnas alder og modenhet.
* Hjelper barna å sette grenser for egen kropp, blant annet ved bruk av samtalekort om kroppsregler
* Tar hensyn til barnas synspunkter og lar barna ta egne valg ut fra alder og modenhet
* Bruker samlingsstund som en arena for å utvikle respekt for hverandre
* Viser barn at vi har ulike behov og at alle er like mye verdt

# LÆRING

I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnas nysgjerrighet, kreativitet og vitebegjær skal anerkjennes, stimuleres og legges til grunn for deres læringsprosesser. Barna skal få undersøke, oppdage og forstå sammenhenger, utvide perspektiver og få ny innsikt. Barna skal få bruke hele kroppen og alle sanser i sine læringsprosesser.

Dette betyr at personalet i Byggeklossen:

* Jobber for å lage et godt, trygt og utviklende læringsmiljø for alle barn
* Engasjerer seg i barns læring ved å undre seg og være nysgjerrig

sammen med barn

* Gir barna tid til å mestre selv
* Ser på hverdagssituasjoner som en arena for læring
* Gir barnet mestringsfølelse hver eneste dag
* Bruker barnets interesser for å legge til rette for

læringssituasjoner

# SPRÅK/SPRÅKUTVIKLING

Rammeplanen fastslår at barnehagen skal arbeide aktivt med barnas språkutvikling. Dette stiller krav til personalet, som må vite hva god språkutvikling er i forhold til hvert enkelt barn vi møter i barnehagen.

Harstad kommune deltar i den nasjonale satsningen «Språkløyper – nasjonal strategi for lesing og skriving» som Utdanningsdirektoratet har iverksatt. Denne satsningen tar sikte på å styrke barnehagenes språkmiljø og samtidig skape mer sammenheng mellom barnehagenes og skolenes språkarbeid. «Språkløyper» er et kompetansehevingstiltak som kommer barna til gode blant annet ved at personalet tilegner seg mer kunnskap om språk, språkutvikling og språkmiljø.

<https://sprakloyper.uis.no/>

Det er utarbeidet en felles overordnet språkplan for alle barnehager og barneskoler i Harstad for å sikre sammenheng fra lovverk og lokale planer til praksisen i den enkelte barnehage/skole. Planen er et forpliktende arbeidsdokument som omfatter språkarbeid i barnehagen og videre inn i de første skoleårene.

<https://www.harstad.kommune.no/spraakplan.456571.no.html>

Dette betyr at personalet i Byggeklossen:

* Er aktive, engasjerte og bevisste sine roller som språklige forbilder
* Leker med rim og rytme, oppmuntrer barna til å lytte, samtale og fabulere ved

hjelp av språk og sang

* Lar barna møte symboler som bokstaver og tall i daglige sammenhenger, og støtter

barnas initiativ når det gjelder å sortere, lese, lekeskrive og diktere tekst

* Bruker hverdagssituasjonene bevisst til aktiv samtale
* Daglig setter av tid til å lese bøker for barna, tilpasset aldersgruppa
* Gjør seg kjent med og bruker enkle fraser og sanger på barnas morsmål i samarbeid med foreldre/foresatte

# SPRÅKLIG og KULTURELT MANGFOLD

Den norske befolkningen er sammensatt, noe som også gjenspeiles i barnegruppene i Byggeklossen, hvor hvert 4. av barna har foreldre med et annet morsmål enn norsk. I tillegg kommer barn hvor den ene av foreldrene ikke har norsk som morsmål. Vi har også flere barn i barnehagen med samisk bakgrunn.

Barnehagens innhold og arbeidsmåter skal til enhver tid gjenspeile barn, foreldre og ansattes ulike bakgrunner og vi arbeider kontinuerlig for å bli bedre på å innlemme det multikulturelle mangfoldet vi har i Byggeklossen.

Dette betyr at personalet i Byggeklossen:

* Gjennom ord og handling anerkjenner barnas språklige og

kulturelle bakgrunn

* Lærer seg ord, sanger og regler på barnas språk
* Legger til rette for at barna får felles referansepunkter i

lek og aktiviteter gjennom sang, musikk, eventyr, bøker, filmer mm.

* Kjenner til høytider og tradisjoner som markeres i barnas hjem og innlemmer

dette i hverdagen i samarbeid med barnas hjem

# TEMA GJENNOM ÅRET OG FAGOMRÅDENE I RAMMEPLANEN

Rammeplan for barnehager beskriver syv fagområder vi skal arbeide med i løpet av barnehageåret, de skal være en naturlig del av hverdagsaktivitetene og i alle planlagte aktiviteter i barnehagen. Barnehagens planer skal også synliggjøre at årene i barnehagen bygger på hverandre, slik at det er progresjon i hva en 1-åring gjør og opplever og hva en 5-åring er med på. Barna skal ha noe å glede seg til, noe de kan se fram til!

|  |
| --- |
| **Rammeplanens syv fagområder** |
| * Kommunikasjon, språk og tekst * Kropp, bevegelse, mat og helse * Kunst, kultur og kreativitet * Natur, miljø og teknologi * Antall, rom og form * Etikk, religion og filosofi * Nærmiljø og samfunn |

Fagområdene gjenspeiler områder som har interesse og egenverdi for barn i barnehagealder, og skal bidra til å fremme trivsel, allsidig utvikling og helse. Barnehagen skal se fagområdene i sammenheng, og alle fagområdene skal være en gjennomgående del av barnehagens innhold (RP 2017).

Et eksempel på hvordan det arbeides tverrfaglig med fagområdene er basenes fordypning i en valgt bok eller eventyr. Gjennom arbeidet med ulike tema stimuleres barnas kreative sanser. Boka/eventyret leses, tegnes, males, den kan dramatiseres på ulike måter i leken, vi finner sanger, rim og regler som passer til innholdet, vi reflekterer over ulike problemstillinger og etiske dilemmaer sammen med barna, vi bruker nærmiljøet osv. Basene synliggjør gjennom planlegging og dokumentasjon at det arbeides med alle fagområdene i Rammeplanen.

Barnehagen presenterer barna for nye og moderne kulturuttrykk. Samtidig er vi opptatte av å ta vare på og videreføre tradisjoner gjennom for eksempel eventyr og fortellinger fra foreldre og besteforeldres barndom.

# BÆREKRAFTIG UTVIKLING

Rammeplan 2017 har særskilt fokus på bærekraftig utvikling. I innledningen til kapitlet står det: «Barna skal lære å ta vare på seg selv, hverandre og naturen. Bærekraftig utvikling omfatter natur, økonomi og sosiale forhold og er en forutsetning for å ta vare på livet på jorden slik vi kjenner det. Barnehagen har derfor en viktig oppgave i å fremme verdier, holdninger og praksis for mer bærekraftige samfunn».

Ansatte i barnehagen har, i samarbeid med foresatte et ansvar for at barna forstår at dagens handlinger får konsekvenser for fremtiden. Rammeplanen vektlegger også barnehagens ansvar for å gi barna naturopplevelser og å bli kjent med naturens mangfold.

I juni 2020 ble barnehagen vår sertifisert som miljøfyrtårn av stiftelsen Miljøfyrtårn. For å bli sertifisert må en del kriterier oppfylles, blant annet i forhold til avfallshåndtering, innkjøp, energiforbruk, transport og utslipp til luft og vann.

Noe av arbeidet med dette temaet er at vi skal se nærmere på avfallet vårt. Vi skal undersøke hva det er vi kaster, og hvordan vi sorterer avfallet – hva skjer med det når vi har levert det inn? Kan vi redusere mengden avfall, for eksempel når det gjelder matavfall?

Les mer på [www.miljofyrtarn.no](http://www.miljofyrtarn.no)

I Byggeklossen barnehage skal alle ansatte bidra ved å:

* Praktisere sporløs ferdsel på alle turene våre
* Kildesortere
* Redusere bruk av plast- og engangsartikler
* Ta vare på materiell og utstyr og ha et bevisst

forhold til hva slags leker og utstyr vi tilbyr barna

* Delta i Ruskenaksjonen på våren (rydding i nærmiljøet vårt)
* Legge til rette for en «arvekrok» hvor foreldre/foresatte kan gi fra seg klær og utstyr deres barn ikke lenger bruker eller passer, slik at andre kan overta gratis

# Æ E MÆ – for trygge og robuste barn!

Dette er et pedagogisk opplegg utarbeidet av Sortland kommune for forebygging av vold og seksuelle overgrep mot barn. Æ e mæ er bygget opp med ulike tema, og det er progresjon i opplegget etter barnas alder. De første årene er temaene «Bli kjent med kroppen», «Bli glad i kroppen», «Bli kjent med følelser» og «Meg selv og min familie». Etter hvert utvides opplegget til å omfatte temaene «Ha mot til å si i fra», «Hvordan vi blir til» og «Gode og vonde berøringer»

Vi sender ut mer informasjon om Æ E MÆ underveis, men fram til da kan dere lese mer her <https://æemæ.no>

# ÅRETS GANG I BYGGEKLOSSEN

Barnehagens årshjul følger året, årstidene og høytidene som kommer og går, blant annet skal vi gjøre oss bedre kjent med de åtte årstidene fra det samiske årshjulet og det som kjennetegner dem (august-september = høstsommer). I tillegg vil basene ha egne temaer de arbeider med. Noen av temaene/aktivitetene går over 1-2 måneder, andre bruker vi kortere tid på. Følg med på basenes planer!

Til hvert av temaene i årshjulet er det gitt eksempel på et eller flere fagområder fra Rammeplanensom det kan arbeides med.

|  |  |
| --- | --- |
|  | **AUGUST** |
| **OPPSTART/TILVENNING/ BLI KJENT**  ***Høstsommer***  (august-september i det samiske årshjulet) | **Mål:** *Barna er godt kjent med de ansatte i barnehagen og er trygge på å være i barnehagen.*  **Metode:** Alle ansattebruker all tid den første tiden til å møte barna og bli kjent med hver enkelt av dem. Nye barn skal ha primærkontakter. God rytme på dagen og gode hverdagsrutiner skal innarbeides. |
|  | **SEPTEMBER** |
| **TILVENNING/BLI KJENT**  **ÅRSTIDENE/HØST**  C:\Users\Bjarne\AppData\Local\Microsoft\Windows\Temporary Internet Files\Low\Content.IE5\OGKD3DDF\MP900200950[1].JPG | **Mål**: *Barna har erfaring med årstiden og ser og kjenner på endringene i naturen med temperaturer, nedbør, vind og farger.*  **Metode:** Registrere at naturen endrer seg; trærne mister bladene, det blåser mer, sola forsvinner etter hvert. Vi må ha på oss mer klær ute. Vi har gode opplevelser på tur i all slags vær. Lek i regn og søle er flott! Naturmateriale som blader og kvister blir brukt til formingsaktiviteter.  ***Fagområder:***  ***Natur, miljø og teknologi. Kunst, kultur og kreativitet*** |
| **BRANNVERNUKE/ BRANNØVELSE**  Uke 38-39 | **Mål:** *Barna har kjennskap til brann og brannvern og vet hvordan vi forholder oss dersom det begynner å brenne.*  **Metode:** Samtaler og refleksjon med barna: hva er ild? Hvordan kan ild være farlig? Hva gjør vi om vi finner fyrstikker/lightere?  Hva gjør vi om det begynner å brenne?  Vi bruker opplegget som er utviklet rundt Brannbamsen Bjørnis, hvor tanken er å møte barns behov for omsorg og trygghet ved brann og andre ulykker og gi barn og voksne gode råd om brannvern.  ***Fagområder:***  ***Nærmiljø og samfunn. Natur, miljø og teknologi.*** |
|  | **OKTOBER** |
| **HER ER VI I BYGGEKLOSSEN BARNEHAGE!**  Sosialt samspill, fellesskapet og enkeltbarnets betydning i barnegruppen.  Barns trivsel – voksnes ansvar!  ***Høst***  *(oktober-november)* | **Mål:** *Vi kjenner hverandre og**hverandres familier.*  **Metode:** Samtale/samlinger om barnegruppa på basen, hva en familie er, ulike familier osv. Synge sanger på ulike språk, lære å si «hei» på språk som er representert på basen, henge opp flagg fra de ulike landene. Tegne, foto (hus, bok mm).  Vi bruker tema *Meg selv og min familie* fra Æ E MÆ.  ***Fagområder:***  ***Nærmiljø og samfunn. Etikk, religion og filosofi.***  ***Språk, tekst og kommunikasjon*** |
| Uke 43-44-45 | Foreldrekaffe/sosial sammenkomst |
|  | **NOVEMBER** |
| **STARTEN PÅ MØRKETIDA/SOLA GÅR UNDER HORISONTEN**  Uke 48  ***Høstvinter***  *(november-desember)* | **Mål**: *Barna har erfaring med årstiden, ser og kjenner på endringene i naturen med temperatur, nedbør, vind og farger.*  *Barna vet hva mørketid er.*  **Metode:** Samtale/refleksjon om hva mørketid er, hvorfor blir sola «borte»?  Mørketid og trafikksikkerhet: hvorfor skal vi bruke refleks? Hva må vi huske på når vi skal bevege oss ute i trafikken? Vi bruker materiell fra Trygg Trafikk gjennom hele året. Utelek i mørket med refleks og lommelykter.  Mørketidsmarkering-/samling base-/sonevis: lys, bål, sanger og noe varmt å drikke.    ***Fagområder:***  ***Natur, miljø og teknologi. Kunst, kultur og kreativitet. Nærmiljø og samfunn.*** |
| 14.november: | Planleggingsdag for personalet, barnehagen er stengt |
| Uke 47 | Mørketidsmarkering med lysfest |

|  |
| --- |
| I løpet av høsten får alle tilbud om foreldresamtale. Det settes av tid til samtale mellom foreldre/foresatte og pedagogisk leder om blant annet barnets trivsel, lek og utvikling. |

|  |  |
| --- | --- |
|  | **DESEMBER** |
| **ÅRSTIDENE/VINTER**    ***Vinter***  *(desember-februar)* | **Mål*:*** *Barna har erfaring med årstiden og ser og kjenner på endringene i naturen med temperaturer, nedbør, vind og farger.*  **Metode:** Samtale/refleksjon, lese bøker, rim/regler/sanger. Det er mørketid og kaldt ute og uteaktivitetene bærer preg av det. Hva kan vi finne på ute i barnehagen når det er mørkt nesten hele dagen?  ***Fagområder:***  ***Natur, miljø og teknologi. Etikk, religion og filosofi. Nærmiljø og samfunn.*** |
|  | Julevandring i Kanebogen kirke for barna på grønn og oransje sone.  Nærmere info kommer! |
| **ADVENT OG JULEFORBEREDELSER** | **Mål:** *Barna har kjennskap til hvorfor vi feirer jul og hvilke tradisjoner vi har som er knyttet til høytiden.*  **Metode:** Legge til rette for ei rolig adventstid med vekt på fellesopplevelser og tradisjoner. Lese bøker om advent og jul, og synge kjente julesanger. Ulike aktiviteter tilrettelagt for alle alderstrinn.  ….og kanskje flytter nissen inn på loftet i Gammelhuset i år også?    ***Fagområder:***  ***Etikk, religion og filosofi. Kunst, kultur og kreativitet. Språk, tekst og kommunikasjon. Nærmiljø og samfunn.*** |
| 9.desember: | Svarfrist om opphold i romjulen 9. desember. Informasjon ut i Foresattappen 1.desember. |
| 13.desember: | Luciadag: førskolebarna på oransje sone går i Luciatog gjennom barnehagen på morgenen.  Foreldrekaffe: Togbanen, Puslespillet, Hompedessa, Kikkerten og Kompasset på morgenen. Bøtta, Spaden, Sandkassen og Gyngehesten på ettermiddagen. |
| 16.desember: | Nissefest m/grøt. Barn og ansatte har på seg røde eller blå klær (genser, strømpebukse ol.).  Sonevis fellessamling. Er vi heldig tar nissen i Gammelhuset turen ned på lekeplassen og lager litt sprell og tøys og tull for oss! |
|  | **JANUAR** |
| **ÅRSTIDENE/VINTER**  **SOLA ER TILBAKE OVER HORISONTEN** | **Mål:** *Barna har erfaring med årstiden og ser og kjenner på endringene i naturen med temperaturer, nedbør, vind og farger.*  *De vet hva som skjer når mørketida er over og sola og lyset er tilbake. De kjenner til dyr og fugler om vinteren (bjørnen, haren, elgen, trekkfugler).*  **Metode:** Samtale/refleksjon og ulike aktiviteter ifm. at sola er over horisonten igjen. Utetiden blir lengre igjen og barn og voksne er aktive i snøen: aker, lager snøhuler og går på ski.  Vi finner ut hva dyrene og fuglene gjør om vinteren og bruker bøker, internett, samtale, rim/regler/sanger mm.  Solkonsert på Kulturhuset for grønn og oransje sone (uke 3).  Fellessamling/solmarkering ute i barnehagen.  ***Fagområder:***  ***Etikk, religion og filosofi. Nærmiljø og samfunn. Natur, miljø og teknologi. Kropp, bevegelse, mat og helse.*** |
|  | **FEBRUAR** |
| 1.februar | Oppstart foreldresamtaler for førskolebarna |
| **ÅRSTIDENE/VINTER**  **SAMEFOLKETS DAG**  6.februar  ***Vårvinter***  *(februar-mars)* | **Mål:** *Barna har kjennskap til samefolkets kultur*  **Metode:** Samtale, lese bøker, tegne og fargelegge flagget, lære enkle barnesanger og telle på samisk, bruke sameflaggets farger i ulike formingsaktiviteter. Lytte til joik og samefolkets nasjonalsang.  ***Fagområder:***  ***Nærmiljø og samfunn. Kunst, kultur og kreativitet.***  ***Etikk, religion og filosofi.*** |
| 21.februar | Internasjonal morsmålsdag. Særskilt fokus på at vi snakker ulike språk hjemme og at Byggeklossen er en multikulturell barnehage. |
| **KARNEVAL**  17.februar | **Mål:** *Tradisjonen med karneval videreføres i barnehagen. Barna kjenner til hvorfor vi feirer karneval*  **Metode:** Samtale i barnegruppa. Forberede karnevalsfeiringen ved å lære sanger, lage masker og annen pynt.  ***Fagområder:***  ***Nærmiljø og samfunn. Kunst, kultur og kreativitet.***  ***Etikk, religion og filosofi.*** |
|  | **MARS** |
|  | Oppstart samarbeidsmøter med skolene/førskolebarna |
| 6.mars | Planleggingsdag for personalet, barnehagen er stengt. |
| Nasjonal barnehagedag  15.mars | Tema: pt. ikke avklart |
| Uke 12,13 eller 14 | Vinteraktivitetsuke –  følg med på info fra basene! |
| 16.mars | Svarfrist om opphold i påsken. Informasjon legges ut i Foresattappen 28.mars. |

|  |  |
| --- | --- |
|  | **APRIL** |
| 1.april: | Oppstart foreldresamtaler for blå, rød og grønn sone |
| **PÅSKEFORBEREDELSER** | **Mål:** *Barna er kjent med kristne høytider og tradisjoner knyttet til disse*  **Metode:** Det kristne innholdet i påsken kan være vanskelig å formidle til barn, men temaer som liv og død, glede og sorg er også viktige for barna. Ut fra barnas alder skal vi samtale om påsken, lytte til ulike påskefortellinger og lage påskepynt. Hvordan feirer barna og deres familier påsken?  Vi skal ha størst fokus på spiring og nytt liv.  ***Fagområder:***  ***Etikk, religion og filosofi. Nærmiljø og samfunn. Natur, miljø og teknikk. Språk, tekst og kommunikasjon.*** |
| **ÅRSTIDENE/VÅR**  ***Vår***  *(april-mai)* | **Mål:** *Barna har erfaring med årstiden og ser og kjenner på endringene i naturen med temperaturer, nedbør, vind og farger*  **Metode:** Viser etter tegn på at naturen våkner på turene våre i nærmiljøet - det spirer og nytt liv blir til.  ***Fagområder:***  ***Etikk, religion og filosofi. Nærmiljø og samfunn.***  ***Natur, miljø og teknologi.*** |
| Uke 17 | Brannøvelse (dag/klokkeslett varsles ikke på forhånd) |
| 28.april: | Svarfrist sommerferie for barna. Informasjon ut i Foresattappen 21.april |
|  | |
|  | **MAI** |
| **ÅRSTIDENE/VÅR og SOMMER**  ***Vårsommer***  *(mai-juni)*  **RUSKENAKSJON** | **Mål:** *Barna kjenner til årets gang og hva som skjer i naturen om våren og sommeren*  **Metode:** Vi er mye ute og bruker nærmiljøet aktivt, både på planlagte og spontane turer: samtaler, refleksjoner, observasjoner osv.  Vi deltar i Ruskenaksjonen, hvor vi plukker søppel og rydder i nærområdet vårt slik at det ser fint ut rundt oss.  ***Fagområder:***  ***Kunst, kultur og kreativitet. Natur, miljø og teknologi.***  ***Nærmiljø og samfunn. Kropp, bevegelse, mat og helse.*** |
| 15.mai | Foreldredugnad i barnehagen: koste, rydde, male, snekre osv. |
| 19.mai | Planleggingsdag for personalet, barnehagen er stengt |
| **NORGES NASJONALDAG 17.mai** | **Mål:** *Barna kjenner til hvorfor vi ferier 17.mai*  **Metode:** Samtale/samlinger med tema grunnlovsdagen 17.mai.Flaggets historie. Tegne, male og fargelegge flagg.  Øve på sanger som synges på 17. mai.  ***Fagområder:***  ***Etikk, religion og filosofi. Nærmiljø og samfunn.***  ***Kunst, kultur og kreativitet.*** |
| Noen dager før 17.mai får vi besøk av en gruppe fra Forsvars-musikken.  På «selve dagen» oppfordrer vi barn og foreldre fra Byggeklossen barnehage å gå i tog sammen med de andre barnehagene og skolene i Harstad. Barnehagen har en flott fane, den tar en av foreldrerepresentantene (etter nærmere avtale) ansvar for.  Det kommer mer informasjon om oppmøtested/-tidspunkt når dagen nærmer seg!. |
|  | **JUNI** |
| ***Sommer***  *(juni-august)*  15.juni | Sommerfest for barn og foreldre: grilling, underholdning mm.  Avslutningsseremoni for førskolebarna |
| **BARNAS FESTSPILL**  Uke 26 | **Mål:** *Barna kjenner til Festspillene. Barn og ansatte er sammen om kulturelle opplevelser utenfor barnehagen*  **Metode:** samtale om Festspillene og hva som skjer i byen denne uka. Ta del i folkelivet, åpne arrangement i byen og eventuelt også forestillinger/verksteder.  ***Fagområder:***  ***Kunst, kultur og kreativitet. Nærmiljø og samfunn.*** |

|  |  |
| --- | --- |
|  | **JULI** |
| Etter hvert som ferietiden starter og det blir færre barn og ansatte i barnehagen slås basene/sonene sammen. Om sommeren er vi opptatt av å «gripe dagen», men legger likevel til rette for gode og meningsfulle aktiviteter. Det utarbeides egen plan for aktiviteter i sommerferieukene, med blant annet sykkeluker, friidretts- og regelleker og vi gjør oss bedre kjent med skogen/fjæra i nærmiljøet vårt og alt som lever og gror der.  Dersom barnet deres tar ferie før sommerplanen er ferdig oppfordres dere til å be personalet om en oversikt over hva som skjer i de ulike ukene. Da er dere forberedt på planer og sammenslåing av baser og soner til barnet kommer tilbake fra ferie.  **GOD SOMMER!** | |